Разважаю: чалавек пражыў 75 гадоў, зрабіў так многа для роднай Бацькаўшчыны, з якою быў і ў радасныя яе часы, і ў скрушныя, усё жыццё аддаў любімай справе – творчасці. Як там у Вас: “Я ж усё сваё жыццё толькі працаваў! Бо я перакананы, што праца – ёсць жыццё, а жыццё – гэта праца”. І праца Ваша, шаноўны Іван Данілавіч, служыла нам, Вашым сучаснікам, будзе яна служыць і нашым нашчадкам, пакуль будзе жыць наша роднае слова, якое Вы праславілі сваімі творамі, якім Вы славілі і зямлю, і неба, і чалавека, і ўсё існае на зямлі.